internet vaartha 160 Views
న్యూఢిల్లీ : మిస్టర్‌ కూల్‌ ధోనీ ఫిట్‌నెస్‌పై ప్రత్యేక శ్రద్ద కనబరుస్తున్నాడు. టెస్ట్‌ మ్యాచ్‌ల కోసం వెస్టిండీస్‌ పర్యటనకు వెళ్లిన టీమిండియా వెళ్లిన సంగతి తెలిసిందే. కాగా ధోనీ ప్రత్యేక కసరత్తులు చేస్తున్నాడు. ట్రాక్‌పై చిరుతను తలపించే పరుగుతో ప్రపంచ రికార్డులను అలవోకగా బద్దలు కొడుతున్న జమైకా స్ప్రింటర్‌ ఉసేన్‌ బోల్ట్‌ గురించి తెలియని క్రీడాభిమాని ఉండరంటే అతిశయోక్తి కాదు. అలాగే టీమిండియాలో కూడా ఉస్సేన్‌ బోల్ట్‌ ఉన్నాడని, ఈ ఏడాది ఏప్రిల్‌లో ముగిసిన టి20 ప్రపంచ కప్‌తో అభిమానులకు తెలిసింది.బెంగళూరు వేదికగా బంగ్లాదేశ్‌తో జరిగిన మ్యాచ్‌లో మొదట బ్యాటింగ్‌ చేసిన భారత్‌ 20 ఓవర్లలో 7 వికెట్ల నష్టానికి 146 పరుగులు చేసింది.అనంతరం చేధనకు దిగిన బంగ్లాదేశ్‌ విజయానికి చివరి 3 బంతుల్లో 2 పరుగులు అవసరమయ్యాయి.క్రీజులో టాప్‌ ఆర్డర్‌ బ్యాట్స్‌మెన్‌ ఉండటంతో భారత్‌ ఓడిపోతుందని అందరూ అనుకున్నారు.కానీ అందరి అంచనాలు తలకిందులయ్యాయి. వరుసగా రెండు బంతుల్లో రెండు వికెట్లు తీసిన టీమిండియా బౌలర్‌ హార్థిక్‌ పాండ్యా సమీకరణాల్ని ఒక బంతికి రెండు పరుగులుగా మార్చాడు. దీంతో ఉత్కంఠ తారా స్థాయికి చేరుకుంది.బంగ్లా ఒక పరుగు చేస్తే మ్యాచ్‌ డ్రా అవుతుంది. కాగా రెండు పరుగులు చేస్తే విజయం సాధిస్తుంది. స్ట్రెక్‌ ఎండ్‌లో ఉన్న బంగ్లా బ్యాట్స్‌మెన్‌ షవగతి చివరి బంతి బ్యాట్‌కు తాకకపోయినా పరుగు తీసి మ్యాచ్‌ను డ్రాగా ముగించాలని, మరో ఎండ్‌లో ఉన్న ముస్తఫిజూర్‌తో కలిసి అప్పటికే పరుగు కోసం సగం దూరం వచ్చేశాడు. దీంతో పరుగు ప్రమాదాన్ని పసిగట్టిన భారత కీపర్‌ ధోనీ బంతని అందుకుని మెరుపు వేగంతో పరుగెత్తుకుని వచ్చి వికెట్ల వద్దకు చేరుకున్నాడు. దీంతో ముస్తఫిజూర్‌ రనౌట్‌తో ఆశ్చర్యపోవడం బంగ్లాదేశ్‌ వంతైంది. గెలుపు సంబరాల్లో టీమిండియా మునిగిపోయింది.మ్యాచ్‌ ముగిసిన వెంటనే సామాజిక మాధ్యమాల్లో భారత్‌ ఉస్సేన్‌ బోల్ట్‌ ధోనీ అంటూ అభిమానులు ప్రశంసలు కురిపించారు.కొందరైతే ఉస్సేన్‌ బోల్ట్‌ కంటే ధోనీ పరుగు వేగంగా ఉందంటూ కితాబిచ్చేశారు కూడా.తాజాగా భారత టెస్టు జట్టు వెస్టిండీస్‌ పర్యటనకు వెళ్లడంతో విశ్రాంతి తీసుకుంటున్న ధోనీ పిట్‌నెస్‌పై ప్రత్యేక శ్రద్ద పెడుతున్నాడు. ఇటీవల జిమ్‌లో కాళ్లకు సంబంధించిన కసరత్తులు అనంతరం దిగిన ఒక ఫోటోను సామాజిక మాధ్యమాల ద్వారా అభిమానులతో పంచుకున్నాడు. ఈ ఫోటోను చూసిన అభిమానులు ఉస్సేన్‌ బోల్ట్‌తో పోల్చుతూ కామెంట్లు పెడుతున్నారు. పరిమిత ఓవర్ల క్రికెట్‌పై ఎక్కువ దృష్టి కేంద్రీకరించేందుకు 2014లోనే టెస్టులకు ధోనీ రిటైర్మెంట్‌ ప్రకటించిన సంగతి తెలిసిందే.